קייט וולש

ביוגרפיה

וולש נולדה בסאן חוזה, קליפורניה, וגדלה בטוסון, אריזונה. היא חונכה חינוך קתולי. אמה של וולש, אנג'לה, מתגוררת בנבדה, ולוולש שתי אחיות ושני אחים (שון וג'ו, יוצרי סרטים). וולש למדה באוניברסיטת אריזונה בזמן שהופיעה בתיאטרון האזורי. נכון להיום היא גרה בלוס אנג'לס.
וולש החלה לדגמן ביפן בשנות השמונים, שם לימדה גם אנגלית. בהמשך היא עברה לשיקגו והחלה להעביר סדנאות משחק ב"תיאטרון פיבן". היא עבדה גם בNPR. היא עברה לניו יורק והחלה להשתתף בהצגות באוף ברודוויי.

קריירה

לאחר ששיחקה באחד מפרקי הסדרה "רצח מאדום לשחור" ב-1996, היא קיבלה את התפקיד המשמעותי הראשון שלה בסדרה "המופע של דרו קארי" ב-1997 בתור ניקי, חברתו של קארי. היא גילמה את קארול נלסון בסדרה של HBO "מוחו של הגבר הנשוי", ושיחקה את חברתו של נורם מקדונלד בסיטקום "The Norm Show". וולש ביצעה הופעת אורח בסדרה CSI בתור מימוסה, טרנסקסואלית. וולש הופיעה מדי פעם במערכונים של תוכנית הלייט נייט "Late Night with Conan O'Brien". היא גילמה את הבלשית מארלי נובאק בסדרה "Karen Sisco" בין השנים 2003–2004. ב-2005 היא לוהקה לסדרת הדרמה של ABC "האנטומיה של גריי", בה היא מגלמת את ד"ר אדיסון מונטגומרי, בת זוגו בנפרד של ד"ר דרק שפרד (ד"ר מק'דרימי, מגולם על ידי פטריק דמפסי), ובת זוגו של ד"ר מארק סלואן ( מגולם על ידי אריק דיין).
ב-2007 יצאה הודעה לתקשורת שוולש תמשיך לגלם את דמותה של מונטגומרי בסדרת ספין-אוף של "האנטומיה של גריי" הנקראת "מרפאה פרטית", שעלתה לשידור של ב-26 בספטמבר 2007 ושודרה עד ה-25 בינואר 2013. ב-2012 יצאה הודעה לתקשורת שוולש תצלם 13 פרקים בעונה השישית של "מרפאה פרטית" ולאחר מכן תעזוב את הסדרה. החל מ-2007 וולש מופיעה בפרסומות למכונית "Cadillac CTS".
הופעתה הראשונה של וולש בקולנוע הייתה בסרט "חיים נורמליים", בו שיחקה את אחותו של שודד בנקים שגילם לוק פרי. היא גילמה חולת קלפטומניה בסרט "Peppermills", והופיעה בסרט הקאלט "הנרי: דיוקן של רוצח סדרתי, חלק 2". התפקיד הקולנועי המשמעותי הראשון שלה היה בתור אשתו של ויל פארל בסרט הקולנוע ההוליוודי "לדפוק אליפות", בו שיחקה לצד רוברט דובאל. וולש הופיעה לצד פרל בסרטים נוספים, בין היתר ב"סמנתה" (לצד ניקול קידמן), "והרי החדשות" ו"והרי החדשות 2: תתעורר רון בורגנדי".
ב-2003 וולש הופיעה בסרט "תחת שמש טוסקנה" לצד דיאן ליין וסנדרה או. בסרט היא גילמה את בת זוגה של הדמות שגילמה או.
וולש הייתה אמורה לשחק בסרט "1408" לצד הכוכבים ג'ון קיוזאק וסמואל ל. ג'קסון, אך נזרקה מהפקת הסרט לאחר סכסוך עם ההפקה. וולש כיכבה לצד דניס קווייד ופול בטאני בסרט "לגיון המלאכים", שיצא לאקרנים ב-22 בינואר 2010. ב-9 במאי 2011 פרסמה וולש בעמוד הטוויטר שלה שהיא החלה להצטלם לסרט "The Perks of Being a Wallflower". במאי 2010 וולש הופיעה לראשונה באוף ברודוויי בהצגה "Dusk Rings a Bell", שהוצגה בין מאי ליוני. ניו יורק טיימס על ההצגה: "נשגבת, דרמה נפלאה". וולש שיחקה בתיאטרון בשיקגו, בתפקידים בהצגות "Happy Birthday Wanda June",‏ "The Danube",‏ "Moon Under Miami" ו"Troilus and Cressida". וולש הייתה חברה בקבוצת אימפרוביזציה שפעלה בניו יורק והציגה בתיאטרון. וולש הקימה את חברת האופנה "Boyfriend LLC" ב-2010.
החל מקיץ 2007 משמשת וולש כדוברת של רשת נרקולפסיה, שמטרתה לקדם את המודעות הלאומית של נרקולפסיה בפרסומות ובסרטי DVD. בינואר 2008 הופיעה וולש בוידאו עבור המתמודד הדמוקרטי לנשיאות ברק אובמה, שהוצג תחת הסיסמה "Yes We Can", והופק על ידי וויל איי אם מבלאק אייד פיז. היא השתתפה במסע הבחירות של אובמה גם באריזונה, טקסס, נבדה ופנסילבניה. וולש תומכת באימוץ חיות מחמד, ומשתתפת לעיתים קרובות בפרסומות שונות כדי לקדם את המטרה. ב-7 בפברואר 2008 פתחה חנות כלבים בטיימס סקוור בשם "Pedigree".
ב-2005 הצטרפה וולש למועצת עורכי הדין של עמותת "ההורות המתוכננת בפדרציה של אמריקה", וב-2008 זכתה בפרס מטעם העמותה. וולש השתתפה בפעילויות רבות שקשורות לתכנון המשפחה, כולל גיוסי כספים לאומיים, אירועים מקומיים לתכנות המשפחה וגאלה של פרסי "ההורות המתוכננת בפדרציה של אמריקה". בינואר 2009 נאמה וולש מטעם העמותה בוושינגטון די. סי..

לקראת סוף שנת 2009 דווח כי וולש נכנסה לשותפות עם עמותת שימור האוקיינוס "Oceana" שקוראת להגן על צבי הים. היא נסעה לאיי הבתולה כדי לעזור, יחד עם מומחים מהעמותה, לצבי ים רבים. במילותיה: 
אני רוצה להפיץ את השמועה ולגרום לאנשים להיות מודעים לאתגרים הניצבים בפני צבי הים. אני רוצה גם לעזור להגיע לחקיקה שנועדת למנוע טכניקות דיג מסוכנות ולהגן על צבי הים.
במהלך ראיון אצל "ג'יי לנו" וולש אמרה כי שמלתה כוסתה על ידי סושי וסשימי כמחווה לשמלה עשוית בשר שלבשה ליידי גאגא בטקס פרסי MTV ב-2010. בהמשך וולש הודתה בעמוד הטוויטר שלה כי הסושי היה מזויף.

חיים אישיים

ב-1 בספטמבר נישאה 2007 וולש לבן זוגה אלכס יאנג. ב-11 בדצמבר 2008 יצאה הודעה רשמית לתקשורת כי יאנג הגיש בקשה לגירושים לאחר 15 חודשים של נישואים. השניים סיימו את הליך הגירושים ב-5 בפברואר 2010.